Komisijos reglamentas (EB) Nr. 122/94
1994 m. sausio 25 d.
nustatantis tam tikras išsamias Tarybos reglamento (EEB) Nr. 1601/91, nustatančio bendrąsias aromatizuotų vynų, aromatizuotų vyno gėrimų ir aromatizuotų vyno kokteilių apibrėžimo, aprašymo ir pateikimo taisykles, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 10 d. Tarybos reglamentą (EEB) Nr. 1601/91, nustatantį bendrąsias aromatizuotų vynų, aromatizuotų vyno gėrimų ir aromatizuotų vyno kokteilių apibrėžimo, aprašymo ir pateikimo taisykles [1] su paskutiniais pakeitimais, padarytais Reglamentu (EEB) Nr. 3279/92 [2], ypač į jo 2 straipsnio 1 dalies a punkto trečiosios įtraukos pirmąją dalį ir 2 straipsnio 1 dalies b punkto ketvirtąją įtrauką,
kadangi tam tikromis aplinkybėmis gaminant tam tikrus aromatintus gėrimus turėtų būti leidžiama naudoti kvapiąsias medžiagas, kurios identiškos natūralioms kvapiosioms medžiagoms, bei pridėti alkoholio, visų pirma laikantis įvairių Bendrijos regionų tradicijų ir papročių;
kadangi šis reglamentas turi būti taikomas nepažeidžiant pereinamojo laikotarpio nuostatų, kurias numato 1991 m. gruodžio 16 d. Komisijos reglamentas (EEB) Nr. 3664/91, nustatantis aromatizuotiems vynams, aromatizuotiems vyno gėrimams bei aromatizuotiems vyno kokteiliams taikomas pereinamojo laikotarpio priemones [3] su paskutiniais pakeitimais, padarytais Reglamentu (EEB) Nr. 1791/93 [4]; kadangi šios pereinamojo laikotarpio priemonės taikomos iki 1993 m. gruodžio 16 d.;
kadangi šiame reglamente numatytos priemonės atitinka Aromatizuotų vynų, aromatizuotų vyno gėrimų bei aromatizuotų vyno kokteilių įgyvendinimo komiteto nuomonę,
PRIĖMĖ ŠĮ REGLAMENTĄ:
1 straipsnis
1. Gaminant aromatintus vynus, apibrėžtus Reglamento (EEB) Nr. 1601/91 2 straipsnio 1 dalies a punkte, leidžiama naudoti kvapiąją medžiagą, kuri yra identiška natūraliai vanilei, kaip nurodyta Tarybos direktyvos 88/388/EEB [5] 1 straipsnio 2 dalies b punkto ii papunktyje.
2. Gaminant aromatintus vynus leidžiama naudoti kvapiųjų medžiagų, kurios identiškos natūralioms medžiagoms ir kurios yra migdolų, abrikosų arba kiaušinių kvapo ir (arba) skonio, mišinius kaip priedą naudojant migdolus, abrikosus arba kiaušinius, jei:
- tokie mišiniai atitinka Direktyvos 88/388/EEB nuostatas ir šios direktyvos įgyvendinimo priemones,
- produkto apibūdinimas atitinka vieną ar kitą pirmiau minėtą maisto produktą,
- juos naudojančios įmonės sudaro atskirą šių kvapiųjų medžiagų, identiškų natūralioms medžiagoms, naudojimo registrą.
Registre pateikiama išsami informacija apie naudojamas kvapiąsias medžiagas, identiškas natūralioms medžiagoms, t. y. informacija apie įmonėje laikomos kvapiosios medžiagos, identiškos natūralioms kvapiosioms medžiagoms, pobūdį ir kiekį, jos laikymo vietą ir informaciją, kai ji naudojama gėrime kaip papildanti medžiaga lyginant su pagrindine kvapiąja medžiaga. Kiekviena operacija arba panaudojimas registruojami registre. Valstybės narės kompetentingos institucijos vieną kartą per metus privalo suderinti registrus ir juos patvirtinti.
2 straipsnis
Alkoholio leidžiama dėti į šiuos produktus:
- saldintą, aromatintą vyno gėrimą, pagamintą iš balto vyno, į kurį buvo dėta džiovintų vynuogių distiliato ir kuris buvo paskanintas vien tik kardamono ekstraktu,
- aromatintus vyno gėrimus, pagamintus iš saldinto raudono vyno ir į kurį buvo dėta kvapiųjų medžiagų preparatų, kaip nuodyta Direktyvos 88/388/EEB 1 straipsnio 2 dalies c punkte. Šie preparatai pagaminami tik iš prieskonių, ženšenio, riešutų, citrusų vaisių esencijų bei aromatinių augalų.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1993 m. gruodžio 17 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. sausio 25 d.